b'\n_START_ARTICLE_\nJaponai\n_START_SECTION_\nMenas\n_START_PARAGRAPH_\nDekoratyvinis menas Japonijoje siekia prie\xc5\xa1istorinius laikus. D\xc5\xbeiomon keramika kartais turi labai \xc4\xafmantri\xc5\xb3 papuo\xc5\xa1im\xc5\xb3. Jajoi laikotarpyje menininkai gamino veidrod\xc5\xbeius, ietis ir ceremoninius varpelius, vadinamus dotaku. V\xc4\x97liau pilkapiai kofun i\xc5\xa1saugojo ypating\xc4\x85 keramik\xc4\x85 haniv\xc4\x85 ir sien\xc5\xb3 pie\xc5\xa1inius._NEWLINE_Nuo Nara laikotarpio suklest\xc4\x97jo dail\xc4\x97, kaligrafija ir skulpt\xc5\xabra veikiant stipriai konfucianizmo ir budizmo \xc4\xaftakai i\xc5\xa1 Kor\xc4\x97jos ir Kinijos. Tarp to meto pasiekim\xc5\xb3 yra Horud\xc5\xbeis ir Jaku\xc5\xa1i-d\xc5\xbei, budistin\xc4\x97s \xc5\xa1ventyklos Nara prefekt\xc5\xabroje. Nutr\xc5\xabkus oficialiems ry\xc5\xa1iams su Tang dinastija IX a., japon\xc5\xb3 men\xc4\x85 ma\xc5\xbeiau \xc4\xaftakojo Kinija._NEWLINE_Kilmingieji naudojo prabang\xc5\xb3 men\xc4\x85 ir drabu\xc5\xbeius papuo\xc5\xa1ti r\xc5\xabm\xc5\xb3 gyvenim\xc4\x85 ir nors tuo metu j\xc5\xb3 luomas buvo negausus ir nestiprus, i\xc5\xa1liko daug t\xc5\xb3 laik\xc5\xb3 meno pavyzd\xc5\xbei\xc5\xb3. Po to, kai per Gempei kar\xc4\x85 buvo u\xc5\xbepultas ir sudegintas Todai-d\xc5\xbei, buvo \xc4\xafkurtas specialus restauracijos biuras ir Todai-d\xc5\xbei tapo svarbiu meno centru. Svarbiausi to meto meninnkai buvo Unkei ir Kaikei._NEWLINE_Muroma\xc4\x8di laikotarpiu tapyba padar\xc4\x97 pa\xc5\xbeang\xc4\x85 atsiradus ra\xc5\xa1alo ir teptuko technikai, kurios atsiradim\xc4\x85 \xc4\xaftakojo dzenbudizmas ir praktikavo tokie meistrai kaip Sessh\xc5\xab T\xc5\x8dy\xc5\x8d. Sengoku laikotarpiu dzenbudizmo principai buvo \xc4\xafkomponuoti \xc4\xaf arbatos g\xc4\x97rimo ceremonij\xc4\x85. Edo laikotarpiu Kano mokyklos daugiaspalviai ekranai buvo labai \xc4\xaftakingi d\xc4\x97l galing\xc5\xb3 patron\xc5\xb3 (tarp kuri\xc5\xb3 buvo Tokugavos). Populiar\xc5\xabs menininkai k\xc5\xabr\xc4\x97 ukiyo-e trinkeli\xc5\xb3 antspaudus, kuriuos pardavin\xc4\x97jo paprastiems \xc5\xbemon\xc4\x97ms klestin\xc4\x8diuose miestuose. Imari puodai buvo labai vertinami netgi Europoje._NEWLINE_Teatre No yra tradicin\xc4\x97 kukli dramos forma, atsiradusi tendeme su Kiogen farsu. Palyginti su rafinuotu No paprastumu kabuki, \xe2\x80\x9espalv\xc5\xb3 sprogimas\xe2\x80\x9c, naudoja visus \xc4\xafmanomus scenos triukus pasiekti dramatin\xc4\xaf efekt\xc4\x85. Vaidinimai vaizduoja tokius sensacingus \xc4\xafvykius kaip savi\xc5\xbeudyb\xc4\x97s ir da\xc5\xbenai t\xc4\x85 pat\xc4\xaf \xc4\xafvyk\xc4\xaf vaizduoja kabuki ir bunraku l\xc4\x97li\xc5\xb3 teatras._NEWLINE_Nuo Meid\xc5\xbei restauracijos Japonija pri\xc4\x97m\xc4\x97 vakarie\xc4\x8di\xc5\xb3 kult\xc5\xabros elementus. Dabar japon\xc5\xb3 menas varijuoja nuo tradicinio iki vakarie\xc4\x8di\xc5\xb3 sekimo, o j-pop, anime ir manga rado gerb\xc4\x97j\xc5\xb3 visame pasaulyje.'